CELEX: 52014XG1203(01)
Language: et
Date: 2014-12-03
Title: Nõukogu järeldused Euroopa audiovisuaalpoliitika kohta digitaalajastul

3.12.2014   
            
            
               ET
            
            
               Euroopa Liidu Teataja
            
            
               C 433/2
            
         Nõukogu järeldused Euroopa audiovisuaalpoliitika kohta digitaalajastul
   (2014/C 433/02)
   EUROOPA LIIDU NÕUKOGU,
   TUNNISTADES, ET:
   
            
               1.
            
            
               audiovisuaalsektor on äärmiselt tähtis nii jätkusuutliku majanduskasvu ja töökohtade loomiseks kui ka kultuurilise ja keelelise mitmekesisuse edendamiseks ning kujutab endast seetõttu tähtsat valdkonda seoses ELi majanduslike, kultuuriliste ja sotsiaalmeetmete kavaga ja eelkõige strateegia „Euroopa 2020” eesmärkide saavutamisega.
            
         
            
               2.
            
            
               ajal, kui tehnoloogia muutub kiiresti ja turg areneb ettearvamatult, on väga tähtis edendada kultuurilist ja keelelist mitmekesisust ning konkurentsivõimet kõigi poliitikameetmetega, mis mõjutavad Euroopa audiovisuaalsektorit Euroopa ja liikmesriikide tasandil.
            
         MÄRKIDES, ET:
   
            
               3.
            
            
               digitaalne revolutsioon on sügavalt mõjutanud audiovisuaalmaastikku, mida iseloomustab nüüd kino, lineaarsete audiovisuaalmeedia teenuste (näiteks televisioon) ning uute, mittelineaarsete meediateenuste (nagu digitaalne videolaenutus (VoD)) kooseksisteerimine. Piiride hägunemine lineaarsete ja mittelineaarsete audiovisuaalmeedia teenuste vahel tekitab küsimuse, kas olemasolevad ELi õigusaktide sätted on jätkuvalt asjakohased.
            
         
            
               4.
            
            
               meedia lähenemine annab samuti uusi võimalusi audiovisuaalse sisu levitamiseks, mis omakorda nõuab ettevõtlus- ja regulatiivse keskkonna kohanemist.
            
         
            
               5.
            
            
               audiovisuaalturud on endiselt televisioonile ja kinole orienteeritud; sellegipoolest on ilmsed suured muutused publiku käitumises seoses audiovisuaalse sisuga, eriti nooremate inimeste seas, kes kasutavad järjest rohkem sidusteenuseid. Publik nõuab ja ootab üldiselt vahetut juurdepääsu uuele sisule igal ajal, igal pool ja kõigi seadmete kaudu. Euroopas aga, kus turud on killustatud, ei vasta sisu seaduslik tarnimine alati sellele piiriülesele nõudlusele.
            
         
            
               6.
            
            
               vastusena nendele arengutele on poliitikakujundajate kohustus vaadelda, kuidas saaks aidata luua audiovisuaalse sisu dünaamilist ühtset turgu, mis vastaks kodanike, sisuteenuse pakkujate ja õiguste omajate nõudmistele, tagades samas kultuurilise ja keelelise mitmekesisuse.
            
         NÕUSTUDES, ET:
   
            
               7.
            
            
               digitaalajastu kontekstis peaks autoriõigus täitma jätkuvat osa loome kaitsmisel ja stimuleerimisel ning asjakohase tasu tagamisel õiguste omajatele, võimaldades samas uute innovaatiliste teenuste väljatöötamist ja piiriülest juurdepääsu kodanikele.
            
         
            
               8.
            
            
               Euroopa audiovisuaalpoliitika põhilised eesmärgid digitaalajastul on:
               
                           a)
                        
                        
                           hõlbustada laiahaardelise, kultuuriliselt ja keeleliselt mitmekülgse ning hea kvaliteediga sisu tarnimist;
                        
                     
                           b)
                        
                        
                           täita publiku nõudmisi, tagades lihtsa, õigeaegse, piiriülese ja seadusliku juurdepääsu sisule, Euroopa audiovisuaalteoste täieliku piiriülese leviku ning Euroopa teoste nähtavuse ja olemasolu kõigil leviplatvormidel;
                        
                     
                           c)
                        
                        
                           tagada audiovisuaalmeedia teenuste osutajatele võrdsed konkurentsitingimused ühtsel turul.
                        
                     
         
            
               9.
            
            
               nende eesmärkide saavutamiseks on oluline tagada meedia mitmekesisus; edendada tehnoloogiliselt neutraalset ühtset audiovisuaalturgu; kaitsta avalikke huve, mis hõlmab liikmesriikide olemasolevat vastutust riigi julgeoleku, publiku ja eelkõige alaealiste kaitse ning eakate ja puudega inimeste juurdepääsu tagamise eest; toetada meediaoskusi, eelkõige laste ja noorte hulgas; ning edendada juurdepääsu Euroopa filmipärandile ja filmikultuurilist pädevust.
            
         TERVITAB:
   
            
               10.
            
            
               
                           —
                        
                        
                           komisjoni teatist „Euroopa filmindus digitaalajastul – kultuurilise mitmekesisuse ja konkurentsivõime sildamine” (1);
                        
                     
                           —
                        
                        
                           komisjoni teatist filmidele ja muudele audiovisuaalteostele antava riigiabi kohta (2);
                        
                     
                           —
                        
                        
                           rohelist raamatut „Valmistumine audiovisuaalmaailma täielikuks ühtesulandumiseks: kasv, looming ja väärtused” (3).
                        
                     
         PALUB KOMISJONIL:
   
            
               11.
            
            
               lõpetada kiiremas korras audiovisuaalmeedia teenuste direktiivi (4) läbivaatamine (5), võttes arvesse digitaaltehnoloogiale üleminekust tulenevaid tehnoloogia ja turu kiireid muutusi, ja esitada selle läbivaatamise tulemuse põhjal asjakohane ettepanek, et muuta subsidiaarsuse põhimõtet järgides võimalikult kiiresti kõnealust direktiivi.
            
         
            
               12.
            
            
               rakendada Euroopa filmifoorumi (6) kaudu Euroopa filmipoliitikat käsitleva struktureeritud dialoogi protsessi ja kasutada foorumi tulemusi ka vahehindamise tegemiseks „Loova Euroopa” programmile (MEDIA allprogramm), mille eesmärk on kujundada ümber meetmevaldkonnad, suurendada täiendavust riiklike toetuskavadega ning kohandada neid turu muutuvate vajadustega.
            
         
            
               13.
            
            
               edendada programmide „Erasmus+”, „Horisont 2020” ja „COSME” kasutamist audiovisuaalsektori aluseks oleva haridus-, koolitus- ning uurimis- ja innovatsioonitegevuse rahastamiseks.
            
         A.   ETTEVÕTLUSKESKKOND
   
   KUTSUB KOMISJONI JA LIIKMESRIIKE ÜLES NENDE VASTAVATE PÄDEVUSTE PIIRES JA VASTAVALT SUBSIDIAARSUSE PÕHIMÕTTELE:
   
            
               14.
            
            
               katsetama filmide väljalaskmise uute viiside mõju „Loova Euroopa” programmi (MEDIA allprogramm) raames ning uurima võimalusi nende lähenemisviiside katsetamiseks siseriiklike filmipoliitikaeesmärkide osana.
            
         
            
               15.
            
            
               toetama tavasid, mis muudavad internetipõhiste audiovisuaalmeedia teenuste multiterritoriaalse litsentsimise lihtsamaks.
            
         
            
               16.
            
            
               toetama vahetust ja rahvusvahelist koostööd audiovisuaalahelas tegutsevate osalejate vahel, muu hulgas selleks, et parandada teabe ja statistiliste andmete koondamist ning parandada selles osas koostööd Euroopa Audiovisuaalsektori Vaatluskeskusega.
            
         KUTSUB LIIKMESRIIKE ÜLES:
   
            
               17.
            
            
               tagama, et õigusaktid ja riiklikud rahastamiskavad võimaldavad innovatsiooni ja katsetamist leviakendega, näiteks üheaegset väljalaskmist erinevatel platvormidel.
            
         B.   RIIKLIK RAHASTAMINE JA JUURDEPÄÄS RAHASTAMISELE
   
   PALUB KOMISJONIL:
   
            
               18.
            
            
               intensiivistada ettevalmistusi kultuuri- ja loomesektori tagatisvahendiks, nagu on ette nähtud programmis „Loov Euroopa” (7), arvestades selle loomist 2016. aastal.
            
         KUTSUB KOMISJONI JA LIIKMESRIIKE ÜLES NENDE VASTAVATE PÄDEVUSTE PIIRES JA VASTAVALT SUBSIDIAARSUSE PÕHIMÕTTELE:
   
            
               19.
            
            
               innustama audiovisuaalteoste riikliku rahastamise tasakaalu muutmist arendamise, levitamise ja müügiedenduse suunas.
            
         
            
               20.
            
            
               edendama täiendavust ELi toetusmeetmete, eelkõige „Loova Euroopa” programmi („MEDIA” allprogramm) ning riiklike ja piirkondlike abiprogrammide vahel.
            
         
            
               21.
            
            
               toetama filmipärandi ja sellega seotud materjali digiteerimise ja säilitamise rahastamist.
            
         KUTSUB LIIKMESRIIKE ÜLES:
   
            
               22.
            
            
               edendama vajaduse korral tagatisfondide ja investeerimisfondide loomist, mida kaasrahastatakse avalikest vahenditest ja erainvestorite poolt.
            
         
            
               23.
            
            
               edendama suutlikkuse suurendamist, et toetada panku ja finantsvahendajaid audiovisuaalsektori ettevõtjate rahastamisel kooskõlas programmi „Loov Euroopa” suutlikkuse suurendamise kavaga.
            
         C.   MEEDIAOSKUS, FILMIKULTUURILINE PÄDEVUS JA FILMIPÄRAND
   
   PALUB KOMISJONIL:
   
            
               24.
            
            
               hinnata „Loova Euroopa” programmi („MEDIA” allprogramm) raames rahastatud filmikultuurilise pädevuse alaste meetmete tulemusi ja levitada neid.
            
         
            
               25.
            
            
               toetada ja koordineerida jõupingutusi ELi kodanike meediaoskuse taseme hindamiseks ELi, riigi ja kohalikul tasandil meediapädevuse eksperdirühma tegevuse raames.
            
         KUTSUB KOMISJONI JA LIIKMESRIIKE ÜLES NENDE VASTAVATE PÄDEVUSTE PIIRES JA VASTAVALT SUBSIDIAARSUSE PÕHIMÕTTELE:
   
            
               26.
            
            
               edendama häid tavasid ja uurimistegevust seoses meediaoskuste lisamisega formaalsesse haridusse ja koolitusse ning mitteformaalsesse ja informaalsesse õppesse.
            
         
            
               27.
            
            
               kasutama filmipärandit vahendina Euroopa kultuuri ja väärtuste edendamiseks väljaspool Euroopat.
            
         KUTSUB LIIKMESRIIKE ÜLES:
   
            
               28.
            
            
               edendama kinematograafiliste ja audiovisuaalteoste kasutamist hariduse ja koolituse kõigil tasanditel, sealhulgas mitteformaalses ja informaalses õppes, keskendudes eelkõige meediaoskusele, sisu kriitilisele analüüsile ja valikule ning parimate tavade ja õppematerjali vahetamisele.
            
         
            
               29.
            
            
               toetama siseriiklike filmifestivalide kasutamist platvormina filmikultuurilise pädevuse edendamiseks.
            
         
            
               30.
            
            
               kasutama paremini ära ELi struktuurifondide pakutavaid võimalusi, et toetada meetmeid audiovisuaalpärandi (nii filmi- kui ka televisioonipärandi) kaitsmiseks, digiteerimiseks ja levitamiseks, samas ka innustama eksperimenteerimist uute väljalaskmisstrateegiate ja –kanalitega.
            
         
            
               31.
            
            
               toetama audiovisuaalpärandi (nii filmi- kui ka televisioonipärandi) innovaatilist taaskasutust.
            
         D.   REGULEERIV RAAMISTIK
   
   PALUB KOMISJONIL:
   
            
               32.
            
            
               pöörata audiovisuaalmeedia teenuste direktiivi läbivaatamisel (8) erilist tähelepanu järgmistele elementidele:
               
                           a)
                        
                        
                           hinnata, kas praegune õiguslik eristamine mittelineaarsete ja lineaarsete audiovisuaalmeedia teenuste vahel on digitaalajastu kontekstis jätkuvalt asjakohane;
                        
                     
                           b)
                        
                        
                           hinnata „päritoluriigi” põhimõtte toimimist audiovisuaalmaastikul;
                        
                     
                           c)
                        
                        
                           hinnata tõhusaimat viisi võrdsete võimaluste loomiseks kõigi väärtusahela osaliste vahel;
                        
                     
                           d)
                        
                        
                           hinnata Euroopa teoste müügiedendusmeetmete tõhusust, nagu on ette nähtud audiovisuaalmeedia teenuste direktiivis, kaaludes alternatiivseid meetmeid Euroopa teoste tõhusa müügiedenduse tagamiseks digitaalkeskkonnas;
                        
                     
                           e)
                        
                        
                           hinnata kehtivate reklaamieeskirjade toimimist;
                        
                     
                           f)
                        
                        
                           tagada alaealiste kõrgetasemeline kaitse kõigi audiovisuaalmeedia teenuste puhul.
                        
                     
         
            
               33.
            
            
               esitada vajalikud ettepanekud ELi autorikaitseraamistiku ajakohastamise jätkamiseks, võttes arvesse üleminekut digitaaltehnoloogiale nii Euroopa majanduse kui ka kultuurilise mitmekesisuse hüvanguks; muu hulgas hõlbustada interneti kaudu seaduslikku ja piiriülest ligipääsu audiovisuaalteostele, toetada audiovisuaalteoste riikidevahelist levitamist interneti kaudu, kaitsta ja tasustada autoreid ja muid õiguste omajaid, näha ette õiguste, kohustuste ja ülesannete tasakaalustatud raamistik väärtusahelas ning parandada filmipärandi digiteerimise ja internetis kättesaadavuse taset.
            
         
      (1)  10024/14.
   
      (2)  ELT C 332, 15.11.2013, lk 1.
   
      (3)  8934/13.
   
      (4)  Euroopa Parlamendi ja nõukogu direktiiv 2010/13/EL (ELT L 95, 15.4.2010, lk 1).
   
      (5)  Õigusloome kvaliteedi ja tulemuslikkuse programmi kohane hindamine.
   
      (6)  Käivitati komisjoni teatisega „Euroopa filmindus digitaalajastul”.
   
      (7)  Euroopa Parlamendi ja nõukogu määrus (EL) nr 1295/2013 (ELT L 347, 20.12.2013, lk 221).
   
      (8)  Audiovisuaalmeedia teenuste direktiivi õigusloome kvaliteedi ja tulemuslikkuse programmi kohane hindamine on ette nähtud 2015. aastaks (dok 10648/14).